Əbədiyaşar
nəğmələrin mahir ifaçısı

Məlahətli, şirin  avazı, bəzən nikbin, bəzən də kədərli nəğmələri ilə
insanları düşündürən sevimli
müğənnimiz Gülyanaq
Məmmədova uzun illərdir
ki, səhnədədir. G.Məmmədova
Şəki rayonunun Böyük Dəhnə  kəndində dünyaya
gəlib.

Doğulduğu
ailə sadə, çox
uşaqlı fəhlə ailəsi olub. Böyük Dəhnənin 1 saylı orta
məktəbini bitirdikdən
sonra, Asəf Zeynallı adına musiqi məktəbinin muğam
şöbəsində təhsilini  davam etdirib, ustad sənətkarımız
Nəriman Əliyevin sinfində...

O, Azərbaycan Dövlət
İncəsənət
Universitetini  bakalavr,
magistr təhsili üzrə başa vurub, hazırda R.Behbudov adına Mahnı Teatrının solisti, Azərbaycan Dövlət
İncəsənət
Universitetinin muğam kafedrasının
müəllimidir. Mayası
xalqımızın ruhundan
və klassik
muğamlarımızdan yoğrulmuş nəğmələrimizi istedadlı
müğənni böyük sənətkarlıq nümayiş
etdirərək tamaşaçılara vurğunluqla
təqdim edir. Cazibədar
ifanın sədaları altında müğənni özü də hiss etmədən milyonların qəlbini fəth
edir. Səbəbsiz deyil ki, ulu
öndər Heydər Əliyev də onun ifasına xüsusi rəğbət bəsləyirdi. Hər
hansı dövlət tədbirindən sonra
səhnədə sənət
adamları ilə görüşlərində Gülyanaq və Gülyaz bacılarının məharətli
ifasına münasibət bildirər, özünün
adlandırdığı kimi
“bacılar”ın sənətini  yüksək dəyərləndirirdi.

-Beləliklə, Gülyanaq xanım, ulu öndərlə ilk tanışlığınız...

-1995-ci il “Gülüstan”
sarayında mühüm
tədbir keçirilirdi. Mənə
bildirdilər ki, ulu öndər Heydər Əliyev səni görmək istəyir. Məni onun əyləşdiyi otağa
apardılar. Orada başqa
ölkənin prezidenti
də əyləşmişdi. Hər ikisinin arasında çox sıxıldım. Möhtərəm
Prezident mənim tərcümeyi-halımla maraqlandı. Nəyə
ehtiyacım olduğunu soruşdu.
Hiss elədim ki, ifam xoşuna gəlib. Demək
olar ki, sonralar dəfələrlə dövlət tədbirlərində
onunla görüşürdüm.
Yenə növbəti tədbir keçirilirdi:
C.Cahangirovun “Alagöz”,
Şahid Ələkbərovun
“Təki sən səslə məni”, Ələkbər
Tağıyevin “Arzu qızım”
nəğməsini ifa
etdim. Ümummilli Lider Heydər Əliyev bu ölməz əsərlərin
vurğunu idi.
Xüsusilə, Ələkbər Tağıyevin “Arzu qızım” mahnısını ifa edərkən onun
üzünə təbəssüm qondu.
O, sənətə, sənətkara
yüksək qiymət verirdi.
Söhbət ki  ölməz bəstəkarımız
Ə.Tağıyevdən düşdü,
onun bütün
mahnıları  xalq tərəfindən sevilir, dillər əzbəri olurdu.
Bu nəğmələr
indi də  sevilir.

-İstər
sənət, istərsə də şəxsi həyatınızda uğurunuz çox
olub, yoxsa  uğursuzluğunuz?

- Uğurum daha çox
olub, uğursuzluqlardan öyrənirik. Çalışmışam
ki, həyatda kiçik nöqsandan da  nəticə çıxarım. Allah həmişə hamıya uğur gətirsin.

-Ən çətin
anlarınızda dərdlərinizi paylaşacağınız insan?

-Anam, ailəm və bacılarım.

-Hansı etirafı edərdiniz?

-Yaşadığımız  həyatın çox haqsızlıqları var.
Vaxtilə xalq artisti adına ancaq qocaman sənətkarlarımız
layiq görülürdü.
İndi bir qədər fəxri adlar cavanlaşıb. Zənnimcə,
yaxşı ifaçılara hər tərəfli diqqət
yetirilməlidir. Yaşından asılı olmayaraq.

-Siyasətlə məşğul olan qadınlara  münasibətiniz?

-Çox
yaxşı. Onunla məşğul olanlar, gərək ən ali siyasətçi
ola. Mənim siyasətim milli
mədəniyyətimizin və
musiqimizin təbliğidir.

-Sizin üçün
gözəllik nə deməkdir?

-Mənim
üçün gözəllik yaşamaq,
sənət
eşqidir. Əgər
həyatdan zövq ala-ala yaşamadın, onda
heç nə. Vaxtilə məşhur və
gözəl müğənnimiz, xalq artisti Zeynəb
Xanlarovanın ifa etdiyi
mahnılardan bəhrələnmişik.
O, sözün əsl
mənasında təpədən
dırnağa hərtərəfli gözəllik mücəssiməsidir.
İndi də onun sənətinin vurğunuyuq.

-Milli Məclisin Mədəniyyət
Məsələləri Komitəsinin fəaliyyətini bir mədəniyyət
xadimi kimi öz
həyatınızda hiss
edirsiniz mi?

-Bəli,
son vatxlar Milli Məclisin Mədəniyyət
Məsələləri Komitəsində bizi maraqlandıran  bir sıra  dəyərli qanunlar qəbul edilib.  Çünki komitədə
öz işini günün tələbləri səviyyəsində
quran və mədəniyyətimizin keşiyində sadiq dayanan  mədəniyyət
və incəsənət xadimləri, millət vəkilləri
fəaliyyət göstərir. Filologiya elmləri doktoru, professor, öz samballı əsərləri və müdrik məsləhətləri
ilə sənətsevərlərin rəğbətini
qazanmış   Nizami Cəfərov bu komitənin sədridir.

-Artıq el-obamıza Yeni il gəlib.
Yeni ildə planlarınız?

-Planlar çoxdur. Yeni-yeni səfərlər,
yeni-yeni nəğmələr
üzərində işləmək.

Şövkət HÜSEYNOVA

Paritet.-2011.- 8-9 fevral.-S.16